L-Enemalta qed tħeġġeġ lill-klijenti tagħha li għad baqgħalhom xi meter tad-dawl antik fil-proprjetajiet tagħhom biex jersqu ‘l quddiem ħalli jinbidlulhom ma’ smart meters ġodda. Il-proġett biex tiddaħħal sistema ta’ automated meter management f’Malta u Għawdex wasal fl-aħħar xogħlijiet, hekk kif ħafna mill- smart meters meħtieġa għal din it-teknoloġija diġa twaħħlu. Fil-fatt, aktar minn 87% tal- meters tad-dawl imqabbda mas-sistema tad-distribuzzjoni tal-pajjiż diġa huma smart meters . Il-kumplament mistennija jinbidlu fix-xhur li ġejjin. Klijenti li għad baqagħlhom xi meter tad-dawl antik imwaħħal f’xi bini residenzjali jew kummerċjali huma għalhekk mitluba jikkuntattjaw lill-Enemalta permezz tal- freephone 8007 2224 jew fuq l- email [email protected] biex jinbidlulhom mill-aktar fis. Ħafna minn dawn il-klijenti jkunu diġa rċevew notifika biex jinbidlilhom il- meter , madankollu dawn ma jkunux għadhom taw aċċess lill-Enemalta biex twaħħal il- meter il-ġdid. Dawn il-klijenti issa qed jintalbu jagħmlu kuntatt mal-Enemalta fl-iqsar żmien possibbli. Meters antiki fi propjetajiet vojta jeħtieġ li jinbidlu wkoll. Bl-użu tas-sistema tal-i smart meters , il-qari attwali tal-konsum tal-elettriku tiegħek jibda jintbagħat awtomatikament lis-sistema tal-kontijiet mingħajr ma jkun hemm bżonn li jinqara minn fuq il-post. Dan iwassal għal process tal-qari u ħruġ ta’ kontijiet iktar effiċjenti u joffri lill-klijenti għodda biex iqisu u jikkontrollaw il-konsum tal-elettriku tagħhom b’mod aħjar. L-Inġ. Fredrick Azzopardi, Uffiċċjal Kap Eżekuttiv u Direttur tal-Enemalta, irringrazza lill-klijenti kollha li diġa kkollaboraw mal-Enemalta biex jitwaħħlilhom smart meter ġdid. “Qed naħdmu bis-sħiħ biex intemmu t-twaħħil tal- smart meters malajr kemm jista’ jkun, waqt li nkomplu nsaħħu s-sistemi tal-ġenerazzjoni u d-distribuzzjoni tal-elettriku tagħna. B’hekk inkunu nistgħu noffru servizzi aħjar u nilħqu l-aspettattivi tal-klijenti tagħna.”